Ruben Yttergård Jenssen

Klubbkarriere

Foran 2006-sesongen ble Yttergård Jenssen tatt opp i A-stallen til Tromsø IL og gitt en fire års proffkontrakt. I oppkjøringen til sesongen 2006 fikk han prøve seg i flere treningskamper for TIL, og daværende trener Ivar Morten Normark ga han en plass i startoppstillingen i den første seriekampen. Han fikk dermed sin Tippeliga-debut som 17-åring 9. april 2006 på Molde Stadion mot Molde Fotballklubb, en kamp Tromsø forøvrig tapte 3-1. Yttergård Jenssen klarte ikke å etablere seg fast på laget, i en sesong som for lagets del var preget av nedrykksspøkelset. Normark fikk sparken midt i sesongen og ble erstattet midlertidig av tidligere TIL-spiller Steinar Nilsen. Sesongen ebbet for Yttergård Jenssens del ut med èn cupkamp og fire kamper som innbytter. 
Sesongen 2007 skulle heller ikke bli Yttergård Jenssens gjennombruddsesong. Med Steinar Nilsen som hovedtrener ble han imidlertid hyppig benyttet som innbytter og fikk 15 innhopp i serien. Sesongen etter ble han gitt ytterligere tillit, og fikk 15 kamper fra start og 5 som innbytter i Eliteserien. Fra midten av sesongen hadde han spilt seg til en fast plass på laget. Han fikk også sitt første Tippeliga-mål denne sesongen i kampen mot Ham-Kam 20. juli 2008. TIL vant kampen 2-1 etter matchvinner-scoringen fra Yttergård Jenssen. Han fulgte opp med en ny matchvinner-scoring en drøy måned senere mot Aalesund, og ble med det en viktig bidragsyter til at Tromsø IL fikk bronsemedaljer denne sesongen. 
Etter den sterke 2008-sesongen ble Steinar Nilsen hentet til Brann som hovedtrener, og han ble erstattet av Per-Mathias Høgmo i TIL. Med Høgmo som hovedtrener ble 2009-sesongen det definitive gjennombruddet til Yttergård Jenssen. Han startet samtlige 30 kamper i Eliteserien, og ble etterhvert også flyttet inn i sin favorittposisjon som er sentralt på midtbanen. I sesongene 2010 og 2011 har oppturen fortsatt for Yttergård Jenssen da han har startet 59 kamper av 60 mulige i Eliteserien (èn kamp stått over pga karantene), og har med det vist seg å være en sterk bidragsyter til bronsemedalje for Tromsø IL i 2010, og sølv i 2011.
Yttergård Jenssen blir av flere betraktet som et stort midtbanetalent, og har også vært i søkelyset til en rekke klubber, blant annet belgiske Standard Liège, nederlandske Vitesse og portugisiske Benfica, og ble sommeren 2013 solgt til tyske Kaiserslautern i 2. Bundesliga. Den 7. juni 2016 meldte han overgang til den nederlandske klubben FC Groningen etter at kontrakten hans med Kaiserslautern gikk ut.

Internasjonal karriere

Yttergård Jenssen har spilt på en rekke aldersbestemte landslag for Norge. Han fikk sin debut for Norges G-16 landslag mens han spilte for Fløya i 2004, og har siden spilt 20 kamper for G-16, G-17, G-18 og G-19-landslagene. Han fikk sin debut for U21-landslaget 13. februar 2008, og har hittil opptrådt i 13 kamper, flere av de som kaptein.
Debuten for landslaget kom i den sterke 2010-sesongen, da han startet i kampen på Ullevåll mot Montenegro 29. mai 2010, en kamp Norge forøvrig vant 2-1. Siden har Yttergård Jenssen vært fast inventar når Egil "Drillo" Olsen har tatt ut sine landslagstropper, og har vært fast på laget siden Slovenia-kampen i september 2012.